Kwêla: Hier is die ‘Dorp van die Jaar’Hannes van Wyk en Therese Benade tydens die aankondiging (Foto: Verskaf) Die kykNET-joernaalprogram Kwêla het Jeffreysbaai in die Oos-Kaap pas as die agtste wenner van die Dorp van die Jaar-kompetisie aangekondig. Dié Oos-Kaapse kusdorp, wat Mariental en St. Lucia in die stryd om die kroon uitgestof het, tel nou onder ŉ lys wenners wat Hentiesbaai, Graaff-Reinet, De Rust, Sabie, Fouriesburg en Middelburg insluit. Ander finaliste in vanjaar se kompetisie was Fochville, Wakkerstroom, Modimolle, Montagu, Upington en Parys. Die Dorp van die Jaar-titel word toegeken aan die dorp wat die meeste SMS-stemme gekry het in die laaste stemweek van die kompetisie. Wilmer Müller, kykNET-bemarkingsbestuurder, sê Jeffreysbaai wen R1 miljoen bemarkingswaarde van kykNET. “Homebrew Films, die vervaardiger van Kwêla, sal ook ’n advertensie van 45 sekondes oor die dorp maak wat gedurende kykNET se advertensietyd gebeeldsaai sal word,” sê Müller. ’n Groot Kia- Dorp van die Jaar-makietie sal ook vanjaar in die wendorp gehou word wat deur Kwêla verfilm en later vanjaar gebeeldsaai sal word. Kwêla word Sondae om 18:00 op kykNET, DStv-kanaal 144, gebeeldsaai.